
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 09.11.2026, ora 08.00 – 10.11.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 10.11.2026, ora 08.00

RÂURI: 

Debitele au fost staționare, exceptând râurile din bazinele hidrografice: Vedea, Mureș (exceptând bazilul superior și mijlociu al Arieșului), bazinele superioare și mijlocii ale Oltului, Argeșului și Ialomiței unde au fost în scădere.

 Pe râurile din bazinele hidrografice Bega, Timiș, Bârzava, Moravița, Caraș, Nera, Cerna, bazinul superior al Jiului și bazinele superioare și mijlocii ale Someșului Mic, Crișului Alb, Crișului Negru și Arieșului, debitele au fost în ușoară creștere datorită precipitațiilor înregistrate și propagării.  

Debitele se situează în general sub mediile multianuale lunare, cu valori cuprinse între 30–80% din acestea, mai mari (în jurul și peste mediile lunare) pe râurile din bazinele Sucevei, Moldovei, Urluiului, bazinul superior al Ialomiței,pe cursul mijlociu al Buzăului, pe unele râuri din bazinul Vedei, unii afluenți ai Oltului superior și mijlociu și ai Argeșului inferior, și mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Bega Veche, Timiș,  Bârzava, Moravița, Caraș, Nera, Cerna și Jijia.

Formațiunile de gheață (gheață la maluri, ace de gheață, năboi), s-au menținut fără modificări importante.

Se situează peste COTA DE ATENȚIE râul Urlui la stația hidrometrică Furculești (150+14)-jud.TR. 

Debitele vor fi relativ staționare pe râurile din bazinele hidrografice Argeș, Ialomița, Siret, Prut, bazinele inferioare ale Jiului și Oltului și pe râurile din Dobrogea.

În bazinul râului Vedea debitele vor fi în scădere, iar pe celelalte râuri vor fi în creștere datorită precipitațiilor prognozate și propagării.

Formațiunile de gheață (gheață la maluri, ace de gheață), existente, vor fi în restrâgere și eliminare.  

Se va situa peste COTA DE ATENȚIE râul Urlui la stația hidrometrică Furculești (150+10)-jud.TR. 

DUNARE:
Debitul la intrarea în țară (secțiunea Baziaș) în intervalul 09 – 10.11.2026 a fost staționar, având valoarea de 1800 m3/s, sub media multianuală a lunii noiembrie (4700 m3/s). 

În aval de Porţile de Fier debitele au fost relativ staționare pe sectorul Gruia – Tr. Măgurele și în creștere pe sectorul Zimnicea - Tulcea.

Debitul la intrarea în țară (secțiunea Baziaș) va fi staționar (1800 m3/s).

În aval de Porţile de Fier debitele vor fi relativ staționare pe sectorul Gruia – Tr. Măgurele și în creștere pe sectorul Zimnicea - Tulcea.

2. Situaţia meteorologică în intervalul 09.11.2026, ora 08.00 – 10.11.2026, ora 08.00

În ţara, vremea a fost rece în mare parte din țară, dar cu precădere în vest-sud-vest unde abaterile față de normele climatologice au fost de 5...8 grade. Înnorările s-au extins treptat și au cuprins vestul, centrul și sudul teritoriului, iar în rest cerul a fost variabil spre mai mult senin. Temporar a plouat în general slab în Banat, Oltenia, local în Crișana și Muntenia și izolat în vestul Transilvaniei. La munte, la altitudini mari, au fost precipitații sub formă de lapoviță și ninsoare. Cantitățile de apă au fost în general de 2...6 l/mp și doar punctiform au depășit 10 l/mp în Crișana și Oltenia (până la 13 l/mp). Vântul a suflat slab și moderat. S-a menținut strat de zăpadă în zona montană înaltă și măsura la ora 20 -în platformele stațiilor meteorologice- până la 37 cm la Vf. Omu. Temperaturile maxime s-au încadrat între 5 grade la Târgu Jiu, Bâcleșu și Calafat și 14 grade la Fetești, Cernavodă, Adamclisi și Sfântu Gheorghe-Deltă, iar la ora 6 se înregistrau valori termice cuprinse între -9 grade la Toplița și 13 grade la Constanța-dig. A fost ceață în primele ore ale intervalului izolat în Lunca Dunării și în deltă, iar noaptea pe alocuri în zonele joase din vest, sud și nord-est.
Observație: au fost emise 8 atenționări cod galben pentru feomene meteorologice periculoase imediate ce au vizat ceața și vizibilitatea scăzută.
La Bucureşti, vremea s-a menținut rece mai ales dimineața. Cerul a fost variabil, cu înnorări în a doua parte a intervalului când a plouat slab (în jurul a 2 l/mp). Vântul a suflat slab până la moderat. Temperatura maximă a fost de 11 grade la Filaret și Băneasa și 10 grade la Afumați, iar la ora 6 se înregistrau 5 grade la Afumați și Băneasa și 6 grade la Filaret.
3. Prognoza meteorologică în intervalul 10.11.2026, ora 08.00 – 11.11.2026, ora 08.00

În ţara, valorile termice diurne vor fi comparabile cu cele din intervalul anterior, cu maxime cuprinse între 6 grade în nordul Moldovei și 14 grade în Dobrogea, sudul Banatului și al Munteniei. Cerul va avea înnorări în regiunile intracarpatice și va fi temporar noros în restul teritoriului. Va ploua în Banat, Crișana, Maramureș și în Transilvania, ar spre seară și noaptea și în cea mai mare parte a Moldovei și pe arii restrânse în celelalte regiuni. La munte, în special la altitudini de peste 1500 m, vor fi precipitații sub formă de lapoviță și ninsoare. Prin acumulare cantitățile de apă vor fi de 1...10 l/mp și izolat peste 15 l/mp în zonele montane și sub-montane din vest-nord-vest. Vântul va sufla slab și moderat, pe spații mici cu intensificări în vest și est (cu viteze în general de 40...45 km/h), precum și în zona montană înaltă (cu rafale de 60...70 km/h). Temperaturile minime, mai mari față de noaptea precedentă, se vor încadra între 1 grad în depresiuni și 10 grade pe litoral. Dimineața și noaptea va fi ceață pe arii restrânse în

zonele joase.
La Bucureşti, vremea va fi apropiată de normalul termic al perioadei. Cerul va fi temporar noros, dar probabilitatea de ploaie va fi redusă. Vântul va sufla slab până la moderat. Temperatura maximă va fi de 11...12 grade, iar cea minimă de 3...5 grade.
II.
CALITATEA APELOR
Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni), în data de 06.11.2026, la staţiile cu indicativele BC-2,MM-6,BH-4,MM-3,GR-2,DJ-3,HD-3,AR-1,AR-2, în data de 07.11.2026, la staţiile cu indicativele MM-3,MM-6,TR-1,MH-1,DJ-3,GJ-2,HD,3,CS-3,AR-1,HD-2, . și în data de 08.11.2026, la staţiile cu indicativele B-27, BV-6,IS-6,BC-2,BC-3,BC-1,VS-1,IS-1,MM-3,MM-6,CJ-5,CT-7,GR-2,GJ-2,MH-1,HD-3,HD-2. 

3.2. În domeniul solului şi vegetaţiei

ANMAP, Direcția Judeșeană de Mediu Argeș informează de următoarele incidente de mediu

- în data de 07.11.2026, ora 12.30, s-a produs o poluare accidentală a solului cu 70 litri țiței și 200 litri apă de zăcământ pe o suprafață de cca. 70 mp șanț, domeniu public, cauzată de coroziunea conductei de amestec de la sonda 2822 la Parc 31 Topoloveni, județul Argeș, aparținând OMV Petrom. 

- în data de 07.11.2026, ora 06.30, s-a produs o poluare accidentală a solului cu 40 litri țiței și 150 litri apă de zăcământ pe o suprafață de cca. 100 proprietate privată, cauzată de coroziunea conductei de amestec de la sonda 3351 la Parc 9 Cocu, județul Argeș, aparținând OMV Petrom. 

Echipa de intervenție s-a deplasat la fața locului, unde a luat următoarele măsuri:


- a oprit pomparea


- a izolat zona afectată


- a remediat conducta


- a curățat terenul afectat. 

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

